text: Studerende mangler tag over hovedet
  01 december 2015 kl. 06.50
  Tidligere var der boliggaranti for studerende i Kolding. Nu står næsten 450 af dem på venteliste til at få et sted at bo. 
  Selvom der for nylig blev bygget 83 nye ungdomsboliger, så kan Kolding ikke følge med.
  - Der har været et enormt pres på at få studiebolig i Kolding. Det her er en positiv udfordring. Alt andet lige var det da værre, at der ikke var nogen, der vil bo her,  siger borgmesteren, Jørn Pedersen.
  Byen er gået fra at give de studerende boliggaranti til, at de nu må skrive sig på en venteliste. Det har næsten 450 studerende allerede gjort. Efterspørgslen skyldes, at Kolding er blevet en attraktiv studieby. Men de mange hundrede flygtninge, der er kommet til Kolding den seneste tid, har også lagt ekstra pres på boligsituationen.
  - Vi har pligt til at stille en permanent bolig til rådighed for dem. Men det har vi jo også moralsk overfor vores studerende, når vi er en studieby, siger borgmesteren.
  Borgmesteren er fokuseret på at få løst probelemt, og han vil nu kigge på at få bygget flere studieboliger.
  
  